ಹಾಸನಾಂಬೆ ಹುಂಡಿ ಎಣಿಕೆ – 9 ದಿನದಲ್ಲಿ 12.63 ಕೋಟಿ ಹಣ ಸಂಗ್ರಹ

ಹಾಸನ: ಅ.24 ರಿಂದ ನ.3 ರವರೆಗೆ ನಡೆದ ಈ ಬಾರಿಯ ಹಾಸನಾಂಬೆ (Hasanamba) ದರ್ಶನೋತ್ಸವದಲ್ಲಿ ಕಾಣಿಕೆ ರೂಪದಲ್ಲಿ ಒಟ್ಟು 12,63,83,808 ರೂ. ದಾಖಲೆಯ ಆದಾಯ ಸಂಗ್ರಹವಾಗಿದೆ.

ಹಾಸನಾಂಬಾ ಜಾತ್ರಾ ಮಹೋತ್ಸವದಲ್ಲಿ ಇದೇ ಮೊದಲ ಬಾರಿಗೆ ಅತಿ ಹೆಚ್ಚಿನ ಕಾಣಿಕೆ ಸಂಗ್ರಹವಾಗಿದೆ. ಬೆಳಿಗ್ಗೆ 10:00 ಗಂಟೆಯಿಂದ ಆರಂಭವಾದ ಹುಂಡಿ ಹಣ ಎಣಿಕೆ ಕಾರ್ಯ ಸಂಜೆ 4:00 ಗಂಟೆಗೆ ಮುಗಿಯಿತು. ನಿರಂತರ 6 ಗಂಟೆಗಳ ಕಾಲ ಸುಮಾರು 500ಕ್ಕೂ ಹೆಚ್ಚು ಮಂದಿ ಹುಂಡಿ ಎಣಿಕೆ ಕಾರ್ಯದಲ್ಲಿ ತೊಡಗಿದ್ದರು. 25 ಕ್ಕೂ ಹೆಚ್ಚು ಬ್ಯಾಂಕ್‍ನ ಸಿಬ್ಬಂದಿ ಹುಂಡಿ ಹಣ ಎಣಿಕೆ ಸ್ಥಳದಲ್ಲಿದ್ದು, ಎಣಿಕೆಯಾದ ಹಣವನ್ನು ಬ್ಯಾಂಕ್‍ಗೆ ಕೊಂಡೊಯ್ದರು. ಅಲ್ಲದೇ ಕಾಣಿಕೆ ರೂಪದಲ್ಲಿ 51 ಗ್ರಾಂ ಚಿನ್ನ, 913 ಗ್ರಾಂ ಬೆಳ್ಳಿ, 500 ಗ್ರಾಂ ತಾಮ್ರವನ್ನು ಭಕ್ತರು ನೀಡಿದ್ದಾರೆ.

ಈ ಬಾರಿ ವಿಶೇಷ ದರ್ಶನದ 1,000 ರೂ., 300 ರೂ., ಟಿಕೆಟ್ ಮತ್ತು ಲಾಡು ಮಾರಾಟದಿಂದ 9,67,37,567 ರೂ., ಹುಂಡಿಯಲ್ಲಿ 2,55,97,567 ರೂ., ಜಾಹಿರಾತಿನಿಂದ 5,50,000, ರೂ., ಸೀರೆ ಮಾರಾಟದಿಂದ 2,00,305 ರೂ., ದೇಣಿಗೆ 40,908 ರೂ., ತುಲಾಭಾರದಿಂದ 21,540 ರೂ., ಇ ಹುಂಡಿಯಿಂದ 3,98,859 ರೂ., ಒಟ್ಟು 12,63,83,808 ರೂ. ಹಣ ಸಂಗ್ರಹವಾಗಿದೆ.

ದೇವರ ಹುಂಡಿಯಲ್ಲಿ ಬ್ಯಾನ್ ಆಗಿರುವ ಹಳೆಯ ನೋಟುಗಳು, ಚಲಾವಣೆಯಲ್ಲಿ ಇಲ್ಲದ ಕಾಯಿನ್‍ಗಳು, ಕರಿಮಣಿ ಸರ ಸೇರಿ ಅನೇಕ ವಸ್ತುಗಳನ್ನು ಭಕ್ತರು ಹುಂಡಿಯಲ್ಲಿ ಹಾಕಿದ್ದಾರೆ. ಭಕ್ತರು ನೂರಾರು ಬೇಡಿಕೆ ಪತ್ರಗಳನ್ನು ಹುಂಡಿಯಲ್ಲಿ ಹಾಕಿದ್ದು, ಯಾರೂ ಕೂಡ ಪತ್ರಗಳನ್ನು ತೆರೆದು ನೋಡದಂತೆ ಆದೇಶ ಹೊರಡಿಸಲಾಗಿತ್ತು. ಆದ್ದರಿಂದ ಭಕ್ತರ ಹರಕೆಗಳು, ಬೇಡಿಕೆಗಳು ಬಹಿರಂಗವಾಗಲಿಲ್ಲ.

ಪ್ರತಿ ವರ್ಷವೂ ಹಾಸನಾಂಬೆ ದೇವಾಲಯಕ್ಕೆ ಭಕ್ತರ ಸಂಖ್ಯೆ ಏರಿಕೆಯಾಗುತ್ತಲೇ ಇದ್ದು, ನೂಕುನುಗ್ಗಲು ಉಂಟಾಗಿ, ದೇವಿ ದರ್ಶನ ವಿಳಂಬವಾಗುತ್ತಿದೆ. ಇದರ ಜೊತೆ ಆದಾಯವೂ ಏರಿಕೆಯಾಗುತ್ತಿದ್ದು ಸರ್ಕಾರ ಸೂಕ್ತ ವ್ಯವಸ್ಥೆ ಕಲ್ಪಿಸುವಂತೆ ಸಾರ್ವಜನಿಕರು ಒತ್ತಾಯಿಸಿದ್ದಾರೆ.

ದೇವಾಲಯಕ್ಕೆ 2013 ರಲ್ಲಿ 1.21 ಕೋಟಿ ರೂ., 2014 ರಲ್ಲಿ 1.27 ಕೋಟಿ ರೂ., 2015 ರಲ್ಲಿ 1.46 ಕೋಟಿ ರೂ., 2016 ರಲ್ಲಿ 2.67 ಕೋಟಿ ರೂ., ಮತ್ತು 2017 ರಲ್ಲಿ 4.14 ಕೋಟಿ ರೂ., 2018 ರಲ್ಲಿ 2.64 ಕೋಟಿ ರೂ., 2019 ರಲ್ಲಿ 3.06 ಕೋಟಿ ರೂ., 2020 ರಲ್ಲಿ 21.34 ಲಕ್ಷ ರೂ., 2021 ರಲ್ಲಿ 1.54 ಕೋಟಿ ರೂ., 2022 ರಲ್ಲಿ 3.69 ಕೋಟಿ ರೂ., 2023 ರಲ್ಲಿ 8,72,41,531 ರೂ. ಆದಾಯ ಬಂದಿತ್ತು.